ГъэсакIуэ нэхъыфI дыдэ Тезадэ Людмилэ
Гъэсэныгъэ IэнатIэм и лэжьакIуэхэм ябгъэдэлъ Iуэху зехьэкIэ пэрытыр наIуэ къэщIынымрэ я зэфIэкIым зегъэужьынымрэ хуэунэтIа зэхьэзэхуэ хьэлэмэт иджыблагъэ щекIуэкIащ Бахъсэн куейм. «ГъэсакIуэ нэхъыфI-2013» фIэщыгъэр зиIа куейпсо зэпеуэм кърикIуахэр къапщытэжащ. Бахъсэн куей администрацэм и пресс-IуэхущIапIэм хъыбар къызэрыдигъэщIамкIэ, щIыпIэм и гъэсакIуэ нэхъыфI дыдэу къалъытащ ХьэтIохъущыкъуей къуажэм дэт прогимназием и лэжьакIуэ Тезадэ Людмилэ.
Зэпеуэр йокIуэкI.
«ГъэсакIуэ нэхъыфI-2013» зэхьэзэхуэм мы гъэм хэтащ куейм и сабий сад псоми я гъэсакIуэхэр. Ахэр зэпеуащ унэтIыныгъэ зыбжанэкIэ. Абыхэм наIуэ къащIащ я Iуэху зехьэкIэр, гъэсэныгъэм нэхъыщхьэу къыщалъытэр яубзыхуащ, сабий гупым драгъэкIуэкI хабзэ дерс гъэщIэгъуэнхэм къэпщытакIуэхэр щыгъуазэ ящIащ. Псоми яфIэхьэлэмэтащ зэпеуэм хэт гъэсакIуэхэм гуп мыцIыхухэм драгъэкIуэкIыфа дерсыр. ЦIыкIухэр къыдахьэхыу ягъэлэжьэн щхьэкIэ, гъэсакIуэхэм бгъэдыхьэкIэ гъэщIэгъуэнхэр къагупсысырт.
Зэпеуэм набдзэгубдзаплъэу кIэлъыплъа къэпщытакIуэ гупым къалъытащ а унэтIыныгъэ псомкIи Тезадэ Людмилэ адрейхэм ящхьэщыкIауэ. ЕгъэджэныгъэмкIэ куей IэнатIэм и лэжьакIуэ нэхъыщхьэ Бэлагъы ФатIимэ къызэрыхигъэщамкIэ, Тезадэм зэфIэкI лъагэхэр къызыкъуихащ, зыпэрыт IэщIагъэмкIи щIэныгъэ куу бгъэдэлъщ. Псом хуэдэжтэкъым абы сабийхэм ядригъэкIуэкIа дерс зэIухар. ГъэсакIуэмрэ абы и нэIэм щIэта цIыкIухэмрэ Африкэ жыжьэм «щыIат», я нэгу зыщрагъэужьу, щыджэгуу, къуажэхьхэр къэщIэнымкIэ дахэу щызэпеуэу.
ТАМБИЙ Линэ.
